ZAPISNIK

37. sjednice Vijeća Mjesnog odbora Trnovčica,

održane 3. lipnja 2024.

u prostorijama mjesne samouprave Trnovčica, Trnovčica 2a

s početkom u 18,00 sati

NAZOČNI ČLANOVI VIJEĆA:

Ivan Matić, Ante Maretić, Matej Crnković, Mirko Gluhak, Robert Šiško, Vesna Šiško i Marija Vuković.

Predsjedava Ivan Matić, predsjednik Vijeća.

Zapisnik vodi Ante Maretić, potpredsjednik Vijeća.


Predsjednik Vijeća konstatira da je nazočno 7 od ukupno 7 članova Vijeća, što znači da Vijeće može pravovaljano odlučivati te otvara 37. sjednicu Vijeća Mjesnog odbora Trnovčica (u daljnjem tekstu: Vijeće).


Bez rasprave,  jednoglasno (7 „za“)  Vijeće prihvaća tekst zapisnika 36. sjednice Vijeća, održane 20. svibnja 2024., bez izmjena.

Predsjednik Vijeća daje na glasovanje dnevni red koji je upućen uz poziv za 37. sjednicu Vijeća Mjesnog odbora Trnovčica, dopunjen s još dvije točke dnevnog reda, nakon čega je tako dopunjeni dnevni red, jednoglasno prihvaćen (7 „za“) i glasi:
DNEVNI RED
1. Pregled realiziranih aktivnosti na području Mjesnog odbora Trnovčica 
2. Prijedlog rješavanja problema prometovanja autobusne linije ZET-a broj 223 – donošenje zaključka;

3. Prijedlog za pojačano održavanje Parka poginulih dragovoljaca Trnovčice – donošenje zaključka;
4. Pitanja, prijedlozi i odgovori.

Ad 1.
Pregled realiziranih aktivnosti na području Mjesnog odbora Trnovčica
Predsjednik Vijeća usmeno informira članove Vijeća o predmetu rasprave.

U raspravi sudjeluju svi članovi Vijeća.

Nakon toga konstatira se da je od svih planova malih komunalnih akcija koji se odnose na područje Mjesnog odbora Trnovčica do danas realizirano sljedeće:

1. uzdignuta ploha za usporavanje prometa u Ulici Ivana Zovka;

2. javni zdenac kraj boćališta u Ulici Klin;

3. obilježavanje pješačkog prijelaza u Ulici Klin;

4. presvlačenje novim slojem asfalta dijela Ulice Trnovčica;

5. zamijenjen je dio ploča s nazivima ulica na području Mjesnog odbora Trnovčica;

6. zamijenjeno je razbijeno staklo na nadstrešnici autobusnog stajališta ZET-a u Ulici Trnovčica.

Ad 2. Prijedlog rješavanja problema prometovanja autobusne linije ZET-a broj 223

Predsjednik Vijeća uvodno obrazlaže temu uz navođenje kako se prema brojnim dojavama građana učestalo događaju neredovitosti u izvršavanju voznog reda na autobusnoj liniji ZET-a broj 223 (autobusi uopće ne kreću s polaznih stajališta u određenim terminima određenim u voznom redu), jer se autobusi koji trebaju održavati navedenu liniju preusmjeravaju kao zamjenski za potrebe drugih linija na kojima se dogodi kvar autobusa, ne stignu zbog gužve u zadanom roku prometovati od početnog do završnog polaznog stajališta ili slično. O navedenom problemu ovo Vijeće je već donijelo zaključak na 20. sjednici Vijeća Mjesnog odbora Trnovčica, održane 30. siječnja 2023. godine, ali se u pogledu urednog izvršavanja voznog reda linije 223 nije ništa promijenilo, odnosno vozni red se i nadalje ne izvršava uredno. Svi članovi sudjeluju u raspravi nakon čega Vijeće predlaže da se pozove Zagrebački električni tramvaj da obveze iz voznog reda autobusne linije broj 223 krene uredno izvršavati te podredno predlaže da se prema potrebi korigiraju termini polazaka autobusa s početnih stajališta, kako bi autobusi koji prometuju na liniji broj 223 na vrijeme stizali na ista početna stajališta i na vrijeme kretali s istih stajališta i na taj način uredno izvršavali obveze iz voznoga reda te samim time omogućili svim korisnicima javnog gradskog prijevoza na liniji broj 223 uredan i pravovremen prijevoz do njihovih odredišta (škola, fakulteta, radnih mjesta, bolnica, ambulanti te drugih odredišta).


Vijeće jednoglasno (7 „za“) donosi

ZAKLJUČAK


Predlaže se Zagrebačkom električnom tramvaju – ZET-u, da žurno uspostavi redovno prometovanje autobusne linije broj 223, prema važećem voznom redu iste linije, dakle, bez izostavljanja polazaka i prometovanja autobusa na navedenoj liniji u terminima koji su određeni u važećem voznom redu te linije ili da prema potrebi korigira vozni red koji će se nakon toga uredno izvršavati.

Ad 3. Prijedlog za pojačano održavanje Parka poginulih dragovoljaca Trnovčice
Predsjednik uvodno obrazlaže temu.

Svi članovi sudjeluju u raspravi.

Vijeće jednoglasno  (7 „za“) donosi

ZAKLJUČAK

Predlaže se učestalije uređivanje postojećeg i zamjena sasušenog bilja koje je posađeno u Parku poginulih dragovoljaca Trnovčice te zamjena dotrajalih klupa i druge parkovne opreme koju je prema procjeni stručnaka potrebno zamijeniti na području navedenog parka.

Ad 4.
 Pitanja, prijedlozi i obavijesti
Potpredsjednik Vijeća Ante Maretić ukazuje na potrebu redovitog odvoza zelenog, plastičnog, staklenog i papirnog otpada s područja Mjesnog odbora Trnovčica. Posebice ističe lokaciju na križanju ulica Ivana Zovka i Josipa Stadlera, gdje se neredovito prazne spremnici za plastiku i drugi otpad te lokaciju u Ulici Julijana Jelenića bočno od kućnog broja 1, na kojoj postoje veće količine zelenog otpada koje je potrebno zbrinuti.

Nakon navedenog nije bilo dodatnih pitanja, prijedloga i obavijesti te je stoga predsjednik Vijeća zaključio sjednicu.

Završeno u 18,45 sati.

KLASA: 024-08/24-003/1157
URBROJ: 251-13-11-5/009-24-2

Zagreb, 03. lipnja 2024.

Zapisnik sastavio: Ante Maretić

Zapisnik tehnički i administrativno obradila: Sandra Šukunda, stručni referent

